Tram. 200-00032/06: Projecte de llei de modificació de la Llei 14/2000, del 29 de desembre, de pressupostos de la Generalitat de Catalunya per al 2001

Aprovació: Ple del Parlament; sessió núm. 36, 30.05.2001, DSPC-P 54

Llei 9/2001, de 14 de juny, de modificació de l'article 34 de la Llei 14/2000, de 29 de desembre, de pressupostos de la Generalitat de Catalunya per al 2001

Preàmbul

La Llei 4/1984, del 24 de febrer, de l'Institut Català del Crèdit Agrari, inclou dins les seves funcions específiques l'atorgament d'avals, d'acord amb els objectius i les finalitats establerts pel Govern de la Generalitat. L'import d'aquests avals ha d'ésser aprovat pel  Parlament mitjançant la Llei de pressupostos.

La Llei 14/2000, del 29 de desembre, de pressupostos de la Generalitat de Catalunya per al 2001, autoritza l'Institut Català del Crèdit Agrari perquè avali operacions de préstec fins a un import màxim de 400.000.000 de pessetes.

Atès que les necessitats d'aval de les empreses de l'àmbit de competència de l'Institut Català del Crèdit Agrari no es limiten únicament a l'aval d'operacions de préstec sinó que, a més d'aquestes necessitats de fiança, n'hi ha altres que deriven d'obligacions vinculades amb actuacions concretes fruit de la política agrària de la Generalitat, sembla convenient no limitar la destinació de la línia d'avals de l'Institut a una finalitat única. 

Així mateix, i en vista de les fortes inversions previstes per la Generalitat en regadius per a  l'any 2001 i els anys següents, part del cost de les quals és a càrrec dels regants, que n'han de garantir adequadament el pagament abans de la contractació de les obres, és pertinent autoritzar l'Institut Català del Crèdit Agrari perquè pugui atorgar avals en una quantia adequada per a garantir les esmentades obligacions dels regants.

Article únic. Modificació de l'article 34 de la Llei 14/2000, del 29 de desembre, de pressupostos de la Generalitat de Catalunya per al 2001

Es modifica l'article 34.5 de la Llei 14/2000, del 29 de desembre, de pressupostos de la Generalitat de Catalunya, que resta redactat de la manera següent:

«5. S'autoritza l'Institut Català del Crèdit Agrari, en els termes que estableix la Llei 4/1984, del 24 de febrer, de creació de l'Institut, perquè avali operacions de préstec fins a un import màxim de 400.000.000 de pessetes. Igualment, s'autoritza l'Institut Català del Crèdit Agrari perquè dins l'exercici del 2001 pugui prestar avals per a garantir la part de les obres de recs de nova implantació o de millora dels recs existents a càrrec dels regants, fins a un import total de 5.000.000.000 de pessetes.»

Disposició final

Aquesta Llei entra en vigor el mateix dia d'haver estat publicada en el Diari Oficial de la Generalitat de Catalunya.

